|  |  |  |
| --- | --- | --- |
| **AKTIVITA: Aktivita v mimoškolskom prostredí** | | |
| **Názov: Geografická exkurzia do baníckej obce Špania Dolina** | | |
| **Predmet:** geografia | **Základná škola** | **Ročník:** 5. alebo 8. |
| **Tematický celok:** Geografické exkurzie alebo vychádzky, Slovensko | | |
| **Téma:** Banícka obec Špania Dolina | | |
| **Forma výučby:** Exkurzia | | |
| **Cieľ:** Žiaci aktívnym spôsobom získavajú a prezentujú vedomosti z témy nerastné bohatstvo a jeho vplyv na spôsob života obyvateľov v širších a geografických a historických súvislostiach. Rozvíjajú a upevňujú si zručnosti pri práci s mapou, GPS, komunikačné a prezentačné zručnosti. | | |
| **Pomôcky, technika:** pre skupinu –mapa Španej Doliny, buzola, mobil s GPS, pracovný list | | |
| **Lokalita:** Špania Dolina | | |
| **Postup:**  **1. Príprava exkurzie** – harmonogram exkurzie, zabezpečenie dopravy a vstupov do Múzea medi a Historickej školy J. Mistríka, príprava žiakov a pomôcok.  **Odporúčaný harmonogram exkurzie:**  8:00 ZŠ – odchod objednaným autobusom do Španej Doliny;  8:30 – 9:30 Špania Dolina – Múzeum medi;  9:30 – 10:00 prestávka na občerstvenie pred Klopačkou, banský orloj, námestie;  10:00 – 10:30 vstup do Cisárskej štôlne;  10:30 – 11:30 návšteva Historickej školy J. Mistríka;  11:30 – 14:30 Malý banský náučný okruh (obedová prestávka – opekanie na šachte Ludovika);  14:30 – 14:45 prehliadka areálu Kostola premenenia Pána;  14:45 – 15:30 dramatizácia (krátke divadelné predstavenia žiakov);  15:30 – 15:45 vyhodnotenie exkurzie;  15:45 – odchod objednaným autobusom do ZŠ (plánovaný príchod do ZŠ 16:15).  **2. Realizácia exkurzie**  **3. Vyhodnotenie exkurzie** | | |
| **Nákres:**  **Obr. 1:** Trasa exkurzie v Španej Doline  **Poznámka:** 1 – Múzeum medi, 2 – Cisárska štôlňa, 3 – Ľudová škola Jozefa Mistríka, 4 – lipy, 5 – šachta Mann – Fajtlová, 6 – halda šachty Maximilián, 7 – šachta Maximilián, 8 – stupa šachty Ludovika, 9 – šachta Ludovika, 10 – halda šachty Ludovika, 11 – areál Kostola premenenia Pána, 12 – tajch Hurtica, Zdroj: Scribble Maps, upravila M. Škodová | | |
| **Didaktické rozpracovanie:**  **1. Príprava exkurzie** – harmonogram exkurzie, zabezpečenie dopravy a vstupov do Múzea medi a Historickej školy J. Mistríka, príprava žiakov a pomôcok.  Príprava žiakov – oboznámenie žiakov s cieľmi, programom exkurzie, potrebnými pomôckami, stravou, poplatkami, musia mať vyplnený Informovaný súhlas a byť poučení o bezpečnosti počas exkurzie.  Príprava učiteľa – príprava pomôcok (mapy, buzoly, GPS), pracovného listu a administratívnych dokumentov.  **2. Realizácia exkurzie** – rozpis aktivít so stanovením úloh na jednotlivých zastaveniach, časový harmonogram:  8:30 – 9:30 Špania Dolina – Múzeum medi  Múzeum medi sídli v budove obecného úradu. Zriadilo ho banícke bratstvo Herrengrund. Uchováva pamiatky na banskú činnosť v regióne ako rozličné archeologické nálezy, banícke nástroje, mapy, odevy baníkov, zbierky minerálov a hornín. V múzeu bude premietaný krátky film o činnosti šachty Ludovika v minulosti, sprístupnený je model huty Medený hámor v Banskej Bystrici. Žiaci majú možnosť vyraziť si medenú mincu.   * Úlohou žiakov je zodpovedať prvých 5 otázok v pracovnom liste.   9:30 – 10:00 prestávka na občerstvenie pred Klopačkou, banský orloj, námestie  Na námestí boli v minulosti okrem banských administratívnych budov aj remeselnícke dielne, škola, mäsiar, lekár a i. Banícka strážnica – klopačka bola sídlom banského inšpektora. Boli tu tiež izby banských dozorcov a miestnosť, kde sa zhotovovali banské mapy. Vo vežičke bolo situované klopacie zariadenie, ktorým zvolávali baníkov do šachty. V súčasnosti budova klopačky slúži ako reštaurácia. Prácu baníkov pripomína vyrezávaný pohyblivý a ozvučený orloj.   * Žiaci sa rozdelia do štvorčlenných skupín, dostanú GPS, buzolu a mapu Španej Doliny (1: 5 000). Úlohou žiakov je správne zorientovať mapu podľa svetových strán, zakresliť do nej jednotlivé historické budovy na námestí a vytvoriť legendu. Po krátkej inštruktáži žiaci dostanú za úlohu nájsť s pomocou GPS ďalšiu úlohu (ukrytú pri vstupe do Cisárskej štôlne).   10:00 – 10:30 Denná – cisárska štôlňa  Cisárska štôlňa patrí k najstarším baníckym stavbám v obci. Bola jednou zo vstupných štôlní do banského revíru. Ráno sa pred ňou baníci pomodlili a potom fárali do jednotlivých šácht. V júli 1764 synovia cárovnej Márie Terézie, korunný princ Jozef s bratom arcivojvodom Leopoldom a tešínskym vojvodom Albertom navštívili Španiu Dolinu. Sprevádzaní baníkmi vstúpili do podzemia touto štôlňou a vyšli na Starých Horách. Po nich dostala štôlňa názov. Pre verejnosť je sprístupnená iba čiastočne, uvažuje sa však nad jej celkovým sprístupnením so sprievodcom.   * Úlohou žiakov (po jej nájdení s pomocou GPS) je navrhnúť možnosti súčasného využitia štôlne, keby bola celá sprístupnená.   10:30 – 11:30 Návšteva Historickej ľudovej školy Jozefa Mistríka  Na námestí v budove baníckej administratívnej budovy je od r. 2015 sprístupnená Ľudová škola Jozefa Mistríka. Žiaci sa v nej prenesú späť v čase, aby zažili, ako sa vyučovalo pred viac než 100 rokmi.   * Žiaci sa posadia do historických drevených lavíc s tabuľkou, kalamárom a pierkom na písanie. Majú možnosť vyskúšať si, ako sa učili ich predkovia, na vlastnej koži zažiť telesné tresty, napríklad „trstenicou na hruštičku“ či „kľačanie na polienku“.   11:30 – 14:30 Malý banský náučný okruh (obedová prestávka – opekanie na šachte Ludovika)  Náučný chodník je sprístupnený od roku 2006. Jeho súčasťou okrem Cisárskej štôlne, sú banícke domy, 200 rokov staré lipy ohraničujúce banský revír, štôlňa Mann – Fajtlová, halda šachty Maximilián, šachta Maximilián, šachta Ludovika, stupa šachty Ludovika, tajch Hurtica pod haldou šachty Maximilián a kaplnka božieho hrobu z roku 1594. Na chodníku sú inštalované náučné tabule pomocou ktorých je možné žiakom názorne vysvetliť fungovanie baní a banských zariadení v minulosti. Prevýšenie trasy je 72 m, dĺžka približne 4 km.   * Žiaci do mapy v pracovnom liste postupne zakresľujú trasu náučného chodníka a navštívené lokality. Pomocou GPS nájdu ďalšie úlohy:   1. Halda šachty Maximilián – *Do pracovného listu nakreslite pohľad na prvky prírodnej aj kultúrnej krajiny, ktoré je možné vidieť z haldy.*  2. Šachta a stupa šachty Ludovika – *S použitím slov „baník, šachta, kráľ Ľudovít, Špania Dolina, permoník, klopačka, meď a striebro“ si pripravte (v skupinách) krátke divadlo s rekvizitami z prírody. Zahráme si ho na pódiu na námestí Španej Doliny.*  14:30 – 14:45 Prehliadka areálu Kostola premenenia Pána  Dominantou obce je areál rímskokatolíckeho Kostola Premenenia Pána, ktorý bol vysvätený v roku 1254. Kostol stojí na prirodzenej vyvýšenine nad námestím, od ktorého vedie ku kostolu kryté drevené schodisko so šindľovou strieškou. V areáli kostola je situovaný objekt fary a bašta so slnečnými hodinami. Pôvodne sa prízemie bašty využívalo ako sklad bojovej techniky a munície, neskôr aj rozličného banského materiálu.   * Žiaci nájdu pomocou GPS ďalšiu úlohu. Riešia ju v skupinách:   1. *Doplňte do textu chýbajúce správne slová:* *Dominantou Španiej Doliny je areál rímskokatolíckeho Kostola ..............................., ktorý bol vysvätený v .......... storočí. Ku kostolu vedie z námestia kryté drevené schodisko so ........ schodmi. V areáli kostola je situovaný objekt fary a ........... so slnečnými hodinami, ktoré práve ukazujú........hodín. Pôvodne sa prízemie bašty využívalo ako sklad ..........................., neskôr aj rozličného .................... materiálu.*  2. *Pomocou mierky mapy určte dĺžku trasy, ktorú ste počas exkurzie v Španej doline prešli.*  14:45 – 15:30 Námestie Španej Doliny   * Žiaci na pódiu na námestí zahrajú vopred pripravené krátke divadelné predstavenia s využitím určených slov s baníckou problematikou a prírodnými rekvizitami.   **3. Vyhodnotenie exkurzie** (15:30 – 15:45) – Učiteľ skontroluje pracovné listy jednotlivých skupín, vyhodnotí prácu žiakov, divadelné predstavenia, dá priestor žiakom pre sebareflexiu a hodnotenie spolužiakov, zhodnotí prácu žiakov a prevezme od žiakov pomôcky. Nasledovný deň učiteľ podá vedeniu školy správu z pracovnej cesty, zistenia pri plnení cieľov, návrhy a odporúčania. | | |
| **Skúsenosti a odporúčania:** V prípade nepriaznivého počasia je potrebné program exkurzie modifikovať (lokality 5 až 10 vynechať) a získaný čas využiť v Múzeu medi a Historickej škole, kde žiaci môžu pripraviť divadelné predstavenie. Amfiteáter s pódiom na námestí je zastrešený. | | |
| **Organizačné zabezpečenie, spôsob dopravy:** Autobusovú dopravu si môže zabezpečiť škola alebo kontakt na prepravcu poskytne pán J. Piško <https://www.historickaskola.sk/>. | | |
| **BOZP:** Žiaci musia mať vyplnený Informovaný súhlas a byť poučení o bezpečnosti počas exkurzie | | |
| **Vypracoval:** RNDr. Martina Škodová, PhD., Katedra geografie a geológie, FPV UMB v Banskej Bystrici | | |

**Pracovný list: Banícka minulosť Španej Doliny**

**1. Podčiarkni v texte geografické názvy:**

Obec Špania Dolina leží severne od Banskej Bystrice v Starohorských vrchoch. Prvé bane boli otvorené v roku 1006. Baníci žili v malých domčekoch roztrúsených na strmých svahoch. Na námestí boli dielne kováča, tesára, strážnika lesov, mäsiara, pisára i felčiara. Ženy baníkov si privyrábali paličkovaním čipiek. V roku 1888 bane zatvorili.

**2.****Podľa čoho bolo pomenované banícke bratstvo Herrengrund?** ...................................................................

**3.** **V ktorom meste mala sídlo Turzovsko-fuggerovská spoločnosť?** .................................................................

**4**. **Vytvor z nasledovných pojmov správne dvojice:**

|  |  |  |
| --- | --- | --- |
| štôlňa |  | kovový polotovar určený na ďalšie spracovanie, má väčšinou tvar hranola |
| hámor |  | dobývať rudu, uhlie |
| odval |  | zvislá jama, ktorá slúži ako prístup do jednotlivých poschodí a chodieb bane, na dopravu materiálu alebo na vetranie |
| fárať |  | halda – násyp z odpadového materiálu z baní |
| šachta |  | slúži najmä na horizontálnu dopravu suroviny, materiálu a osôb z bane |
| ingot |  | závod na výrobu kovových výrobkov |

**5. Napíš správny názov minerálov medi (na obrázkoch), ktoré sa v minulosti ťažili v Španej Doline:**

C:\Users\mskodova\Documents\Administratíva\Granty\2011 KEGA\Učebnica\Kapitoly final\3 Dzurova Fere\Obr3 kapitola Horehronie Ferenc\obr_2_malachit Lubietova.tifC:\Users\mskodova\Documents\Administratíva\Granty\2011 KEGA\Učebnica\Kapitoly final\3 Dzurova Fere\Obr3 kapitola Horehronie Ferenc\obr_3_azurit Spania dolina.tif

............................................................ ...............................................................